Der skal til at tænkes endnu mere over, hvor meget energi der bliver brugt i de kommunale bygninger i Aalborg Kommune. Regeringen havde torsdag eftermiddag indkaldt til pressemøde om energiudfordringerne i Danmark, hvor de præsenterede flere forslag til at spare på energien hen over vinteren. Det har fået Aalborg Kommune til at tænke endnu mere over kommunens energiforbrug. - Nu kommer vi til at få endnu mere fokus på at spare på energien. Vi vil opfordre til, at man skruer ned for varmen og kommer ned på omkring 19 grader. Vi vil også opfordre til at man tjekker op på de vaner, man har, så man er helt sikker på at få slukket for lyset, når man ikke har brug for det, siger rådmand for klima og miljø i Aalborg Kommune Per Clausen (Ø). Lamperne lyser på laveste blus I Aalborg Kommune har de allerede udskiftet stort set alle pærer i gadelamperne til LED-pærer, og det har betyder, at kommunen siden 2012 har sænket energiforbruget med 3,5 millioner kilowatt, og flere steder lyser pærerne med den lavest muligt tilladte styrke. - Det er sådan, at der tit er lys af sikkerhedsmæssige årsager, og jeg har tidligere udtalt, at fordi Putin går i krig, skal vi andre ikke gå helt i sort. Jeg kunne ikke forstille mig at slukke helt for lyset nogle steder, men hvis vi kan skrue lidt mere ned uden at blive jagtet af Trafikstyrelsen eller staten, så søger vi også at gøre det, fortæller rådmand for by- og landskabsforvaltning i Aalborg Kommune Jan Nymark Thaysen (V). I første omgang vil Aalborg Kommune ikke tvinge institutioner eller andre kommunale bygninger til at skrue ned for varmen eller slukke lyset, men Per Clausen er også sikker på, at det ikke bliver nødvendigt. - Jeg er helt overbevist om, at vores medarbejdere og ledere er indstillet på at gøre alt, hvad de kan for at spare på energien i den her situation, og derfor tror jeg, at vores vigtigste opgave er at vejlede og rådgive, siger klima og miljø-rådmanden. Både Jan Nymark Thaysen og Per Clausen siger til TV2 Nord, at de er parate til at skulle arbejde i 19 grader varme kontorer.
Klima og miljø rådmand i Aalborg Kommune, Per Clausen (Ø), håber at de kommunale institutioner vil lytte til opfordringen.